b'\n_START_ARTICLE_\nBela hi\xc5\xa1a\n_START_PARAGRAPH_\nBela hi\xc5\xa1a (angle\xc5\xa1ko White House) je uradna rezidenca predsednika Zdru\xc5\xbeenih dr\xc5\xbeav Amerike. Zgrajena je v pozno gregorijanskem slogu. Stoji v Washingtonu, D.C., na naslovu 1600 Pennsylvania Avenue. Ime je dobila leta 1901, ko so fasado pobarvali belo._NEWLINE_V Beli hi\xc5\xa1i je do zdaj \xc5\xbeivel vsak ameri\xc5\xa1ki predsednik razen Georgea Washingtona. Danes ima hi\xc5\xa1a 132 sob, 35 spalnic, 34 kopalnic, 412 vrat, 147 oken, 8 stopni\xc5\xa1\xc4\x8d, 3 dvigala, plavalni bazen, igri\xc5\xa1\xc4\x8de za tenis, keglji\xc5\xa1\xc4\x8de in lastno kinodvorano. Ena od najpomembnej\xc5\xa1ih sob je tako imenovana Ovalna pisarna (Oval Office) - glavna pisarna ameri\xc5\xa1kega predsednika.\n_START_SECTION_\nZgodovina\n_START_PARAGRAPH_\nZgradbo so za\xc4\x8deli graditi po na\xc4\x8drtih irskega arhitekta Jamesa Hobana in temeljni kamen je bil polo\xc5\xbeen 13. oktobra 1792. Ta datum velja tudi kot ustanovni datum mesta samega, saj so z Belo hi\xc5\xa1o za\xc4\x8deli graditi tudi mesto Washington. \xc5\xa0ele drugi ameri\xc5\xa1ki predsednik John Adams se je 1. novembra 1800 vselil vanjo._NEWLINE_Leta 1814 so britanski vojaki v britansko-ameri\xc5\xa1ki vojni Belo hi\xc5\xa1o po\xc5\xbegali. Njena obnova se je za\xc4\x8dela leta 1819, ponovno pod vodstvom arhitekta Jamesa Hobana.'